नवाज के भाई का दावा- इरफान की करीबी से हुआ था नवाज का अफेयर, अनुराग कश्यप ने कराई थी सुलह
Bollywood Actor Nawazuddin Siddiqui's Brother On Nawaz And Irrfan Khan Dispute. नवाजुद्दीन के सितारें इन दिनों गर्दिश में चल रहे हैं। उनके ऊपर हर रोज नए आरोपों की बारिश हो रही है। उनके भाई शमास सिद्दीकी ने एक बार फिर से नवाज पर हमला बोला है
नवाजुद्दीन के सितारे इन दिनों गर्दिश में चल रहे हैं। उनके ऊपर हर रोज नए आरोप लगाए जा रहे हैं। उनके भाई शमास सिद्दीकी ने एक बार फिर से नवाज पर हमला बोला है। शमास का कहना है कि नवाज और दिवंगत एक्टर इरफान खान के बीच रिश्ता ठीक नहीं था।
शमास के मुताबिक, 2009 के आस-पास नवाज और इरफान के बीच यूएस की रहने वाली एक लड़की की वजह से विवाद हो गया था। ये विवाद इतना आगे बढ़ गया था कि फिल्म लंच बॉक्स की शूटिंग के वक्त दोनों के बीच सुलह कराने के लिए डायरेक्टर अनुराग कश्यप को बीच में आना पड़ा।
इरफान की गर्लफ्रेंड से हुआ नवाज का अफेयर
इरफान खान और नवाज ने एक दूसरे के साथ पान सिंह तोमर, द लंच बॉक्स, न्यूयॉर्क और आजा नचले जैसी बेहतरीन फिल्मों में काम किया था। दोनों के बीच मनमुटाव था, लेकिन ये बात खुलकर कभी सामने नहीं आ पाई। अब नवाजुद्दीन सिद्दीकी के भाई शमास ने इस विवाद पर खुलकर बात की है।
टाइम्स नाउ की रिपोर्ट के मुताबिक, शमास ने नवाजुद्दीन और इरफान के बीच हुए विवाद पर कहा, 'इरफान भाई को मैं अच्छे से जानता था। शुरुआत में उनका और नवाज का रिश्ता काफी अच्छा था। बाद में इरफान की यूएस में एक गर्लफ्रेंड थी उसका अफेयर नवाज से हो गया। तभी से दोनों के बीच विवाद ने जन्म लिया। शमास के मुताबिक, ये बात 2009 के समय की है, जब कबीर खान की फिल्म न्यू यॉर्क आई थी।'
सुलह कराने के लिए अनुराग कश्यप को बीच में आना पड़ा
नवाजुद्दीन सिद्दीकी और इरफान खान की 2013 में आई फिल्म ‘द लंच बॉक्स’को ऑडियंस और क्रिटिक्स दोनों ने काफी पसंद किया था। हालांकि शमास का कहना है कि इस फिल्म की शूटिंग के वक्त भी नवाज और इरफान के बीच में सब कुछ ठीक नहीं था।
शमास के मुताबिक, दोनों के बीच बातचीत बंद थी। दोनों का एक ही कहना था कि वो सेट पर तभी आएंगे जब दूसरा मौजूद होगा। शमास ने कहा कि ऐसा तभी होता है जब दो लोग एक ही कद के होते हैं। शमास का कहना है कि फिल्म के सेट पर दोनों का विवाद इतना बढ़ गया कि डायरेक्टर अनुराग कश्यप को बीच में सुलह कराने आना पड़ा। बता दें कि इरफान खान ने 29 अप्रैल 2020 को कैंसर की वजह से दुनिया को अलविदा कह दिया था।
नवाज ने मेरी बेटी से किसी को मिलने नहीं दिया- भाई शमास सिद्दीकी
शमास सिद्दीकी हाल ही में एक बेटी के पिता बने हैं। उन्होंने कहा है कि बेटी के जन्म के बाद भी नवाज या किसी फैमिली मेंबर्स ने उनके बात नहीं की। शमास का कहना है कि नवाज ने फैमिली मेंबर्स को साफ हिदायत दी थी कि वो मेरी बेटी से नहीं मिलेंगे।
उन्होंने कहा, 'फैमिली मेंबर्स ने उन लोगों की बात मान ली और किसी ने मुझे फोन तक नहीं किया। मुझे बताया गया कि नवाज ने मना किया था कि कोई भी मुझे बधाई या शुभकामना नहीं देगा। हालांकि उन्होंने मेरी एक बार मदद की थी जब मेरी एक विवादित जमीन को उन्होंने खरीद लिया था। पिछले सात-आठ महीने से हम दोनों की मुलाकात नहीं हुई है। अंतिम बार गांव जाते समय हम मिले थे।'
नवाज जो दिखते हैं वो हैं नहीं..
शमास का कहना है कि नवाजुद्दीन वो नहीं हैं जो दुनिया को दिखते हैं। उन्होंने कहा, 'मुझे नहीं लगता कि कोई भी एक्टर उनसे बेहतर है। वो हमारा ख्याल जरूर रखते हैं, लेकिन उन्होंने हमसे से किसी भाई का करियर नहीं बनाया। वो हमारे लिए प्रॉपर्टीज जरूर खरीदते हैं, लेकिन उनकी इमेज वो बिल्कुल नहीं है जो लोगों के दिमाग में बनी है। वो बेहद कठिन व्यक्ति हैं, वो एक समय के बाद लोगों को छोड़ देते हैं, आलिया और मैं इसके उदाहरण हैं।'
एक फिल्म की वजह से भाइयों में आई दरार..
फिल्म 'बोले चूड़ियां में' नवाजुद्दीन सिद्दीकी लीड रोल में थे। शमास उस फिल्म का डायरेक्शन कर रहे थे। हालांकि फिल्म की मेकिंग के दौरान दोनों भाइयों में अनबन हो गई थी। रिपोर्ट्स के मुताबिक, फिल्म मेकिंग के दौरान दोनों में झगड़ा हो गया था। नवाजुद्दीन ने फिल्म को खराब बोलते हुए प्रमोशन करने से मना कर दिया था। इसी के बाद दोनों के रिश्तों में कड़वाहट आ गई।
पिछले एक महीने से नवाजुद्दीन पर संकट के बादल छाए हैं
नवाजुद्दीन सिद्दीकी और उनकी वाइफ आलिया सिद्दीकी के बीच लड़ाई कोर्ट तक पहुंच गई है। आलिया का कहना है कि नवाज और उनके पूरे परिवार ने उनका शोषण किया है। वहीं नवाजुद्दीन का वर्जन है कि आलिया उनसे काफी पहले अलग हो चुकी हैं लेकिन अब प्रॉपर्टी और बंगले पर गैरकानूनी रूप से अधिकार जमाना चाहती हैं। आलिया ने हाल ही में एक वीडियो शेयर किया था जिसमें वो नवाज पर भड़ास निकाल रही हैं।
आलिया का कहना है कि नवाज से तलाक के बाद भी दोनों रिलेशनशिप में रहे थे, और दूसरे बच्चे का जन्म भी तलाक के बाद भी हुआ था, लेकिन नवाज ने कभी उनकी इज्जत नहीं की। वहीं नवाज की मां ने आलिया पर आरोप लगाते हुए कहा कि दूसरा बच्चा नवाज का न होकर किसी और का है।
